Xalqaro kulolchilik forumi va kulolchilik mahsulotlari koʻrgazma-savdosini oʻtkazishning tashkiliy chora-tadbirlari toʻgʻrisida
(resolution, 2025-03-03)

Oʻzbekiston Respublikasi Prezidentining “Xalqaro kulolchilik forumi va kulolchilik mahsulotlari koʻrgazma-savdosini oʻtkazish toʻgʻrisida” 2021-yil 23-avgustdagi PQ-5229-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Xalqaro kulolchilik forumi va kulolchilik mahsulotlari koʻrgazma-savdosini oʻtkazish toʻgʻrisida” 2021-yil 23-avgustdagi PQ-5229-son qarorining: a) 1-bandiga muvofiq Xalqaro kulolchilik forumi va kulolchilik mahsulotlari koʻrgazma-savdosi (keyingi oʻrinlarda — Forum) har ikki yilda bir marta sentabr oyida Qoʻqon shahrida oʻtkaziladigan Xalqaro hunarmandchilik festivali bilan uygʻun holda tashkil etilishi; b) 2-bandiga muvofiq Xalqaro hunarmandchilik festivalini tashkil etish va oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) Forumni tashkil etish va oʻtkazish boʻyicha ham Tashkiliy qoʻmita hisoblanishi belgilanganligi; v) 3-bandiga muvofiq Tashkiliy qoʻmitaga: Forumni yuqori badiiy saviyada oʻtkazish, belgilangan vazifalarni oʻz vaqtida va sifatli bajarish, bu borada masʼul vazirliklar, idoralar va tashkilotlar faoliyatini muvofiqlashtirish; Forum sovrindorlariga topshiriladigan diplom va sertifikatlar namunalarini tayyorlash hamda tasdiqlash; Forumni tashkil etish va oʻtkazish bilan bogʻliq boshqa masalalarni hal etish vazifalari yuklanganligi maʼlumot uchun qabul qilinsin. 2. Oʻzbekiston Respublikasi Prezidenti Administratsiyasining 2022-yil 20-apreldagi 02-RA 1-5710-son (XDFU) topshirigʻiga muvofiq dastlabki Forum 2023-yilning sentabr oyidan boshlab Qoʻqon shahrida oʻtkaziladigan Xalqaro hunarmandchilik festivali bilan uygʻun holda oʻtkazilsin. 3. Quyidagilarni nazarda tutuvchi: a) Xalqaro kulolchilik forumi va kulolchilik mahsulotlari koʻrgazma-savdosini oʻtkazish tartibi toʻgʻrisidagi nizom 1-ilovaga muvofiq: Fargʻona viloyati hokimligi, Turizm va madaniy meros vazirligi, Investitsiyalar va tashqi savdo vazirligi, Savdo-sanoat palatasi hamda “Hunarmand” uyushmasini Forum tashkilotchilari sifatida belgilash; Forum doirasida oʻtkaziladigan tadbirlar va ularning ishtirokchilarini saralash tartibi; Forum doirasida oʻtkaziladigan koʻrik-tanlov ishtirokchilarini baholash uchun Xalqaro hayʼatni tashkil etish va uning faoliyati tartibi; Koʻrik-tanlov gʻoliblarini mukofotlash uchun nominatsiyalar va mukofot miqdorlarini belgilash; b) 2023-yilda Xalqaro kulolchilik forumi va kulolchilik mahsulotlari koʻrgazma-savdosini oʻtkazish boʻyicha “yoʻl xaritasi” 2-ilovaga muvofiq tasdiqlansin: Forumni tashkil etish, jumladan, Tashkiliy qoʻmita yigʻilishini oʻtkazish, Forum oʻtkaziladigan joyni tanlash, mehmonlarni kutib olish, ularni joylashtirish bilan bogʻliq tashkiliy chora-tadbirlarni; Forum rasmiy veb-saytini ishlab chiqish, mahalliy va xorijiy ommaviy axborot vositalarida Forumni muntazam yoritib borish, xorijiy mehmonlarni Oʻzbekistonning tarixiy, madaniy va maʼrifiy hayoti bilan tanishtirish bilan bogʻliq madaniy-maʼrifiy tadbirlarni amalga oshirish; Forum tadbirlarini moliyalashtirish tartibini belgilash. 4. Tashkiliy qoʻmita mazkur qaror bilan tasdiqlangan “yoʻl xaritasi”da belgilangan chora-tadbirlarning sifatli va oʻz vaqtida bajarilishini taʼminlasin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — turizm va madaniy meros vaziri A.A. Abduxakimov va Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri S.U. Umurzakov zimmasiga yuklansin. 1. Ushbu Nizom Xalqaro kulolchilik forumi va kulolchilik mahsulotlari koʻrgazma-savdosini (keyingi oʻrinlarda — Forum) oʻtkazish tartibini belgilaydi. 2. Forum quyidagilarni nazarda tutgan holda oʻtkaziladi: hunarmandchilikni keng targʻib qilish, jumladan, hunarmandchilikning asosiy yoʻnalishlari boʻlgan kulolchilik anʼanalari va maktablarini saqlash, qayta tiklash, bu sohadagi ilmiy oʻrganish va izlanishlarni hamkorlikda amalga oshirish, oʻzaro tajriba almashish va mahorat darslari tashkil etish, ushbu sohadagi iqtidorli hunarmandlarni ragʻbatlantirish; kulolchilik tarixi, maktabi va uslublarini, kulolchilik sanoat darajasida taraqqiy etgan va ularning ulushi iqtisodiyotga sezilarli foyda keltirayotgan mamlakatlar tajribasini oʻrganish va yurtimizda tatbiq etish, yosh avlod qalbida kulolchilikka boʻlgan qiziqishni shakllantirish orqali yangi ish oʻrinlarini yaratish; hududlarda kulolchilikni jadal rivojlantirishni ragʻbatlantiruvchi muhit yaratish; kulolchilik namunalarini milliy brend sifatida xalqaro miqyosda targʻib qilish; mintaqada milliy hunarmandchilikning kulolchilik yoʻnalishi orqali turizm salohiyatini yanada yuksaltirish; oʻzbek xalq milliy madaniyati anʼanalarini namoyish etish orqali sayyohlarni jalb qilish; kulolchilik sanʼatining noyob va yoʻqolib borayotgan namunalarini hozirgi zamon talabidan kelib chiqib yangi andozada uygʻunlashtirish va qayta tiklash; Forumga iqtidorli yosh kulollarni jalb etish; Forumda xorijdagi kulolchilik maktablarining usta kulollari, shuningdek, zamonaviy texnologiyalar asosida faoliyat yuritayotgan xorijiy kulolchilik tashkilotlarining dizayn, marketing va menejment yoʻnalishlaridagi mutaxassislari bilan oʻzaro tajriba almashish maqsadida ularni jalb etish. 3. Mazkur Nizomda quyidagi asosiy tushunchalar qoʻllaniladi: Forum tashkilotchilari (keyingi oʻrinlarda — Tashkilotchilar) — Fargʻona viloyati hokimligi, Turizm va madaniy meros vazirligi, Investitsiyalar va tashqi savdo vazirligi, Savdo-sanoat palatasi hamda “Hunarmand” uyushmasi; Forum ishtirokchisi — Xalqaro kulolchilik forumi va kulolchilik mahsulotlari koʻrgazma-savdosini tashkil etish va oʻtkazish boʻyicha tashkiliy qoʻmita (keyingi oʻrinlarda — Tashkiliy qoʻmita) tomonidan tasdiqlanadigan hunarmandchilikning kulolchilik tarmogʻi sanoat yoʻnalishida faoliyat koʻrsatayotgan, hududlarni ijtimoiy-iqtisodiy rivojlantirishga oʻzining munosib hissasini qoʻshayotgan kulol ustalar, “Hunarmand” uyushmasi aʼzolari, kulolchilik tarmogʻida faoliyat yurituvchi tashkilotlar, shuningdek, xorijiy davlatlarning sohadagi koʻzga koʻringan vakillari hisoblangan tadbirkorlik subyektlari, mahalliy va xorijiy ommaviy axborot vositalari vakillari; saralash komissiyasi — “Hunarmand” uyushmasi, Investitsiyalar va tashqi savdo vazirligi, Savdo-sanoat palatasi, Turizm va madaniy meros vazirligi, Madaniyat vazirligi, Badiiy akademiya hamda boshqa vazirliklar va idoralarning soha mutaxassislaridan iborat Forum ishtirokchilari tomonidan mazkur Nizom talablari asosida taqdim etilgan hujjatlarni oʻrganib chiqib ishtirokchilar roʻyxatini Tashkiliy qoʻmitaga tasdiqlash uchun taqdim qiluvchi komissiya. 4. Forum Tashkiliy qoʻmita tomonidan Oʻzbekiston Respublikasi Prezidenti Administratsiyasi bilan kelishgan holda respublikaning boshqa hududlarida ham oʻtkazilishi mumkin. 5. Forum doirasida quyidagi tadbirlar oʻtkaziladi: xalqaro ilmiy-amaliy konferensiya (keyingi oʻrinlarda — konferensiya); milliy hunarmandchilikning kulolchilik yoʻnalishi boʻyicha, shuningdek, zamonaviy texnologiyalar asosida ishlab chiqarilayotgan milliy va xorijiy brend mahsulotlari koʻrik-tanlovi (keyingi oʻrinlarda — koʻrik-tanlov); xorijiy va mahalliy kulol ustalari ishtirokida mahorat darslari; xalq sayillari, mamlakatimizning taniqli sanʼatkorlari ishtirokidagi zamonaviy va kreativ usulda sahnalashtirilgan konsert dasturlari namoyishi; kulolchilik sanʼatiga oid koʻrgazmalar; hunarmandchilik buyumlari, tasviriy va amaliy sanʼat asarlari, qadimiy kulolchilik dastgohlari va mahsulotlarini yaratish jarayonlari namoyishi; hunarmandchilikka oid badiiy, hujjatli filmlar, kitoblar, albomlar, fotosuratlar namoyishi; hududda faoliyat koʻrsatayotgan mashhur kulolchilik ustaxonalariga ekskursiyalar; teatrlashtirilgan tomoshalar, askiya va qiziqchilar, folklor va dorbozlik jamoalarining tomosha dasturlari namoyishi; Forum koʻrik-tanlovi gʻolib va sovrindorlarini taqdirlash marosimi va gala-konsert. 6. Forum doirasida oʻtkaziladigan mahsulotlar koʻrgazmasi ishtirokchilari bir vaqtning oʻzida koʻrik-tanlov ishtirokchisi hisoblanadi. 7. Koʻrik-tanlovda ishtirok etish uchun nomzodlar tomonidan Tashkiliy qoʻmitaga quyidagi hujjatlar taqdim etiladi: nomzodning Forumda qatnashish toʻgʻrisida arizasi; nomzodning 3x4 va 10x15 oʻlchamli rangli fotosurati (4 dona); nomzodning shaxsini tasdiqlovchi hujjat nusxasi; ish va ijodiy faoliyati toʻgʻrisida toʻliq yozma maʼlumot; ishlab chiqargan mahsulotlarining 10 tadan kam boʻlmagan sifatli fotosuratlari. 8. Koʻrik-tanlovning mahalliy ishtirokchilari mazkur Nizomga 1a-ilovaga muvofiq sxema asosida saralab olinadi. 9. Koʻrik-tanlovning mahalliy ishtirokchilari ushbu Nizomning 7-bandida koʻrsatilgan hujjatlarni Forum oʻtkaziladigan yilning 1-martidan 1-iyuniga qadar “Hunarmand” uyushmasiga taqdim etadilar (fotosuratlar elektron shaklda taqdim etilishi shart). 10. “Hunarmand” uyushmasi taqdim qilingan hujjatlarni umumlashtirgan holda Forum oʻtkaziladigan yilning 10-iyuniga qadar saralash komissiyasiga koʻrib chiqish uchun kiritadi. 11. Forumning mahalliy ishtirokchilari hujjatlari saralash komissiyasi tomonidan mazkur Nizom talablari asosida Forum oʻtkaziladigan yilning 20-iyuliga qadar oʻrganib chiqilib, tegishli qaror qabul qilinadi. Qabul qilingan qaror Tashkiliy qoʻmitaga tasdiqlash uchun kiritiladi. 12. Tashkiliy qoʻmita tomonidan mahalliy ishtirokchilar roʻyxati Forum oʻtkaziladigan yilning 1-avgustiga qadar tasdiqlanadi hamda ishtirokchilar “Hunarmand” uyushmasi tomonidan oʻn kun muddatda xabardor qilinadi. 13. Koʻrik-tanlovning chet ellik ishtirokchilari mazkur Nizomga 1b-ilovaga muvofiq sxema asosida saralab olinadi. Koʻrik-tanlovning chet ellik ishtirokchilari Forum va uning doirasida tashkil etiladigan tadbirlarda ishtirok etish uchun Forum oʻtkaziladigan yilning 10-fevralidan 10-mayiga qadar Forum veb-sayti orqali roʻyxatdan oʻtadilar (Forum tashkilotchilari tomonidan taklif etiladigan yuqori martabali mehmonlar bundan mustasno). 14. Koʻrik-tanlovda ishtirok etish istagida boʻlgan chet ellik ishtirokchilar roʻyxatdan oʻtish jarayonida Forum veb-sayti orqali mazkur Nizomning 7-bandida koʻrsatilgan hujjatlarni taqdim etadilar. 15. “Hunarmand” uyushmasi taqdim qilingan hujjatlarni umumlashtirgan holda Forum oʻtkaziladigan yilning 1-iyuniga qadar saralash komissiyasiga koʻrib chiqish uchun kiritadi. 16. Chet ellik ishtirokchilar hujjatlari saralash komissiyasi tomonidan ushbu Nizom talablari asosida Forum oʻtkaziladigan yilning 10-iyuniga qadar oʻrganib chiqilib, tegishli qaror qabul qilinadi. Qabul qilingan qaror Tashkiliy qoʻmitaga tasdiqlash uchun kiritiladi. 17. Chet ellik ishtirokchilar roʻyxati Forum oʻtkaziladigan yilning 1-avgustiga qadar Tashkiliy qoʻmita tomonidan tasdiqlanadi. Tasdiqlangan roʻyxat ishtirokchilarni xabardor qilish maqsadida “Hunarmand” uyushmasiga taqdim etiladi. “Hunarmand” uyushmasi oʻn kun muddatda ishtirokchilarni ularning elektron manziliga taklifnoma yuborish orqali xabardor qiladi. 18. Forumga Tashkiliy qoʻmita tomonidan tasdiqlangan hayʼat aʼzolari va ishtirokchi sifatida har bir mamlakatdan 2 nafargacha ijodiy delegatsiya taklif etiladi. Ularning yashash, ovqatlanish, Oʻzbekistonga kelib-ketish (uchinchi davlat orqali uchishlari ham), ichki transport va yoʻl xarajatlari ushbu Nizomning 23-bandida belgilangan manbalar hisobidan moliyalashtiriladi. Forumda oʻz hisobidan ishtirok etish istagini bildirgan (ijodiy delegatsiyaning ikki nafargacha aʼzolaridan tashqari) kulolchilik tashkiloti vakillari, sohaning taniqli olimlari va mutaxassislari hamda faxriy mehmonlar Tashkilotchilarning takliflari asosida qatnashishi mumkin. 19. Konferensiya ishtirokchilari mazkur Nizomga 1v-ilovaga muvofiq sxema asosida saralab olinadi. Konferensiya ishtirokchisi konferensiya oʻtkazilishidan uch oy oldin Forum veb-sayti orqali Tashkiliy qoʻmitaga quyidagi materiallarni taqdim etadi: maʼlumotnoma (rezyume); 6x9 oʻlchamli rangli fotosurat (3 dona); konferensiya ishtirokchisining hajmi 4-5 betdan va 300 ta soʻzdan kam boʻlmagan maʼruzasi matni (oʻzbek, ingliz yoki rus tillarida). 20. “Hunarmand” uyushmasi taqdim qilingan hujjatlarni umumlashtirgan holda Forum oʻtkaziladigan yilning 10-iyuliga qadar saralash komissiyasiga koʻrib chiqish uchun kiritadi. 21. Hujjatlar saralash komissiyasi tomonidan Forum oʻtkaziladigan yilning 20-iyuliga qadar ushbu Nizom talablariga muvofiq oʻrganib chiqilib, tegishli qaror qabul qilinadi. Qabul qilingan qaror Tashkiliy qoʻmitaga tasdiqlash uchun kiritiladi. 22. Forumda qatnashuvchilar roʻyxati Forum oʻtkaziladigan yilning 1-avgustiga qadar Tashkiliy qoʻmita tomonidan tasdiqlanadi hamda ishtirokchilar “Hunarmand” uyushmasi tomonidan oʻn kun muddatda xabardor qilinadi. 23. Forumga tayyorgarlik koʻrish va uni oʻtkazish bilan bogʻliq xarajatlar Tashkiliy qoʻmita tomonidan ishlab chiqilgan va belgilangan tartibda tasdiqlangan smeta asosida quyidagi tartibda: Forumga tayyorgarlik koʻrish bilan bogʻliq barcha xarajatlar Fargʻona viloyati mahalliy budjetining qoʻshimcha manbalari, yuridik va jismoniy shaxslarning homiylik xayriyalari hamda qonunchilik hujjatlarida taqiqlanmagan boshqa manbalar hisobidan; Forumni oʻtkazish bilan bogʻliq xarajatlarning 50 foizi — Vazirlar Mahkamasining zaxira jamgʻarmasi mablagʻlari hisobidan, 50 foizi — Fargʻona viloyati mahalliy budjetining qoʻshimcha manbalari, yuridik va jismoniy shaxslarning homiylik xayriyalari hamda qonunchilik hujjatlarda taqiqlanmagan boshqa manbalar hisobidan qoplanadi. 24. Koʻrik-tanlov ishtirokchilarining mahoratini baholash uchun Tashkiliy qoʻmita tomonidan yetti kishidan iborat tarkibda xalqaro hayʼat tuziladi. Xalqaro hayʼat tarkibiga yuqori malakali mutaxassislar, taniqli sanʼat va madaniyat arboblari, olimlar, tadqiqotchilar, amaliyotchilar, shuningdek, ishtirokchi davlatlardan tegishli sohalar namoyandalari taklif etiladi. Xalqaro hayʼat aʼzolari xalqaro hayʼat raisini saylaydi. Xalqaro hayʼat raisiga va hayʼat aʼzolarining har biriga — 1000 AQSH dollari miqdorida gonorar toʻlov toʻlanadigan kuni Oʻzbekiston Respublikasi Markaziy banki tomonidan belgilagan kurs boʻyicha Oʻzbekiston Respublikasi valyutasida toʻlanadi. 25. Quyidagilar koʻrik-tanlov ishtirokchilarining mahoratlarini baholashda asosiy mezon hisoblanadi: kulolchilik mahsulotlarining jozibasi va tarovati, oʻziga xos uslubga egaligi; kulolchilik mahsulotlarining anʼanaviy xususiyatlarga, tarixiy ildizga ega ekanligi; mahsulotlarni tayyorlash texnologiyasi hamda tarixiy anʼana va zamonaviy innovatsion uslubning uygʻunlashuvi; mahsulot sifatli materiallardan tayyorlanganligi va standartlarga javob berishi; mahsulotning oʻziga xosligi va yangiligi; oʻz yoʻnalishida alohida maktab yaratganligi; “usta-shogird” maktabi anʼanalari asosida yoshlarga hunar sirlarini oʻrgatganligi va shogirdlar tayyorlaganligi; ajdodlaridan qolgan hunar turini anʼanalarni saqlagan holda davom ettirayotgan sulola davomchisi ekanligi. Xalqaro hayʼat tomonidan koʻrik-tanlov ishtirokchilarining mahsulotlari koʻrgazmasi va mahorat darslari 6 ta nominatsiya (“Eng yaxshi kulol”, “Eng yaxshi kulolchilik maktabi ustasi”, “Kulolchilik boʻyicha qadimiy sulola davomchisi”, “Qadimiy anʼanalarni qayta tiklagan kulol”, “Eng yosh mahoratli kulol”, “Eng mohir ayol kulol”) boʻyicha baholanadi. 26. Forum doirasida oʻtkaziladigan koʻrik-tanlov gʻoliblari Tashkiliy qoʻmita tomonidan diplom, qimmatbaho esdalik sovgʻasi va quyidagi miqdorda pul mukofotlari bilan taqdirlanadi (toʻlov toʻlanadigan kuni Oʻzbekiston Respublikasi Markaziy banki tomonidan belgilagan kurs boʻyicha Oʻzbekiston Respublikasi valyutasida): “Eng yaxshi kulol” — 5 000 AQSH dollari; “Eng yaxshi kulolchilik maktabi ustasi” — 3 000 AQSH dollari; “Kulolchilik boʻyicha qadimiy sulola davomchisi” — 3 000 AQSH dollari; “Qadimiy anʼanalarni qayta tiklagan kulol” — 3 000 AQSH dollari; “Eng yosh mahoratli kulol” — 3 000 AQSH dollari; “Eng mohir ayol kulol” — 3 000 AQSH dollari. 27. Tashkilotchilar, ijodiy uyushmalar, jamgʻarmalar va boshqa tashkilotlar hayʼat aʼzolari va muxlislar eʼtirofiga sazovor boʻlgan mohir hunarmandlarni taqdirlash uchun mustaqil ravishda maxsus mukofotlar taʼsis etishlari mumkin. Forumning har bir ishtirokchisiga Xalqaro kulolchilik forumi ishtirokchisi sertifikati beriladi. 28. Tashkilotchilar: Forumni oʻtkazish va uning yakuni davomida tayyorlangan barcha turdagi audio, video, bosma va boshqa mahsulotlarni ishlab chiqarish va tarqatish; Forumda ishtirok etishni istagan jismoniy va yuridik shaxslar tomonidan Tashkiliy qoʻmitaga yuboriladigan materiallardan ularning roziligi bilan reklama maqsadida foydalanish; Forumga jahondagi yetakchi prodyuser, menejerlarni va soha mutaxassislarini jalb etish huquqiga ega. 29. Forum ishtirokchisi boʻlgan chet el fuqarosi oʻz tibbiy sugʻurtasiga ega boʻlishi lozim. 30. Davlat moliyaviy nazorati inspeksiyasi Forumni tashkil etish va oʻtkazish uchun ajratilgan Davlat budjeti mablagʻlarining maqsadli sarflanishini nazorat qiladi. Bosqichlar Subyektlar Tadbirlar Muddatlar 1-bosqich Koʻrik-tanlovda ishtirok etish xohishini bildirgan shaxs Zarur hujjatlarni “Hunarmand” uyushmasiga taqdim etadi. Forum oʻtkaziladigan yilning 1-martidan 1-iyuniga qadar 2-bosqich “Hunarmand” uyushmasi Taqdim qilingan hujjatlarni umumlashtirgan holda saralash komissiyasiga koʻrib chiqish uchun kiritadi. 10-iyunga qadar 3-bosqich Saralash komissiyasi “Hunarmand” uyushmasi tomonidan kiritilgan hujjatlarni oʻrganib chiqib, tegishli qaror qabul qiladi. Qabul qilingan qaror (ishtirokchilar roʻyxati)ni Tashkiliy qoʻmitaga tasdiqlash uchun kiritadi. 20-iyulga qadar 4-bosqich Tashkiliy qoʻmita Ishtirokchilar roʻyxatini tasdiqlaydi. 1-avgustga qadar 5-bosqich “Hunarmand” uyushmasi Ishtirokchilarni xabardor qiladi. Roʻyxat tasdiqlangandan soʻng 10 kun muddatda 1-bosqich Koʻrik-tanlovda ishtirok etish xohishini bildirgan shaxs Forum veb-sayti orqali roʻyxatdan oʻtadi va roʻyxatdan oʻtish jarayonida kerakli hujjatlarni taqdim etadi. Forum oʻtkaziladigan yilning 10-fevralidan 10-mayiga qadar 2-bosqich “Hunarmand” uyushmasi Taqdim qilingan hujjatlarni umumlashtirgan holda saralash komissiyasiga koʻrib chiqish uchun kiritadi. 1-iyunga qadar 3-bosqich Saralash komissiyasi “Hunarmand” uyushmasi tomonidan kiritilgan hujjatlarni oʻrganib chiqib, tegishli qaror qabul qiladi. Qabul qilingan qaror (ishtirokchilar roʻyxati)ni Tashkiliy qoʻmitaga tasdiqlash uchun kiritadi. 10-iyunga qadar 4-bosqich Tashkiliy qoʻmita Xorijiy ishtirokchilar roʻyxatini tasdiqlaydi va ishtirokchilarni xabardor qilish maqsadida “Hunarmand” uyushmasiga taqdim etadi. 1-avgustga qadar 5-bosqich “Hunarmand” uyushmasi Ishtirokchilarni ularning elektron manziliga taklifnoma yuborish orqali xabardor qiladi. Roʻyxat tasdiqlangandan soʻng 10 kun muddatda Bosqichlar Subyektlar Tadbirlar Muddatlar 1-bosqich Konferensiyada ishtirok etish istagini bildirgan shaxs Forum veb-sayti orqali Tashkiliy qoʻmitaga tegishli materiallarni taqdim etadi. Konferensiya oʻtkazilishidan uch oy oldin 2-bosqich “Hunarmand” uyushmasi Taqdim qilingan hujjatlarni umumlashtirgan holda saralash komissiyasiga koʻrib chiqish uchun kiritadi. Konferensiya oʻtkaziladigan yilning 10-iyuliga qadar 3-bosqich Saralash komissiyasi Saralash komissiyasi kiritilgan hujjatlarni oʻrganib chiqib, tegishli qaror qabul qiladi. Qabul qilingan qarorni Tashkiliy qoʻmitaga tasdiqlash uchun kiritadi. 20-iyulga qadar 4-bosqich Tashkiliy qoʻmita Forumda qatnashuvchilar roʻyxatini tasdiqlaydi. 1-avgustga qadar 5-bosqich “Hunarmand” uyushmasi Forum qatnashuvchilarini xabardor qiladi. Roʻyxat tasdiqlangandan soʻng 10 kun muddatda T/r Chora-tadbirlar Amalga oshirish mexanizmi Ijro muddatlari Ijro uchun masʼullar Vazirlik va idoralardan Vazirlar Mahkamasidan I. Tashkiliy masalalar 1. 2023-yil sentabr oyida Xalqaro kulolchilik forumini oʻtkazish va kulolchilik mahsulotlari koʻrgazma-savdosini (keyingi oʻrinlarda — Forum) tashkil etish boʻyicha tashkiliy qoʻmitaning yigʻilishini oʻtkazish. 1. Ushbu chora-tadbirlar ijrosini taʼminlash boʻyicha tegishli vazirliklar va idoralar, mahalliy hokimliklar boʻyicha masʼul ijrochilarni belgilash, moliyalashtirish manbalarini aniqlash hamda smeta xarajatlari masalalarini muhokama qilish yuzasidan Tashkiliy qoʻmita yigʻilishlarini oʻtkazish. 2023-yil fevral, may, avgust Tashkiliy qoʻmita aʼzolari A. Abduhakimov, O. Qudratov, F. Ruziyev, M. Vaxobov 2. Forum doirasida: a) ishtirokchilarni kutib oluvchi va kuzatuvchi; ishtirokchilarni mehmonxonaga joylashtiruvchi va transport bilan taʼminlovchi; ishtirokchilarni ovqatlantirishni tashkil etuvchi; tadbirlarni ommaviy axborot vositalarida yorituvchi; madaniy dam olishni tashkil etuvchi; tarjimonlar va volontyorlar bilan ishlarni tashkil qiluvchi guruhlar tuzish; b) tarjimon va volontyorlarga yoʻriqnoma berish va ularni oʻqitish. 2023-yil mart Fargʻona viloyati hokimligi, “Hunarmand” uyushmasi, Turizm va madaniy meros vazirligi, Oliy va oʻrta maxsus taʼlim vazirligi 2. Forum oʻtkaziladigan joyni tayyorlash (Fargʻona viloyati Rishton tumanidagi Kulolchilik markazi). 1. Forum oʻtkaziladigan joyni belgilash toʻgʻrisida Fargʻona viloyati hokimining tegishli qarorini qabul qilish. Bunda Forumda ishtirok etadigan mahalliy (respublikaning 14 ta hududi boʻyicha har biriga alohida) hamda xorijlik hunarmandlar uchun alohida joylar tashkil etish, shuningdek, koʻngilochar tadbirlar, ovqatlanish shoxobchalari, avtoturargohlar va eko-hojatxonalar uchun alohida joylar ajratilishini nazarda tutish. 2. Nufuzli landshaft dizaynerlarini jalb qilgan holda Forum doirasida Rishton tumanida obodonlashtirish va koʻkalamzorlashtirish ishlarini amalga oshirish. 2023-yil mart Fargʻona viloyati hokimligi A. Ramatov, Sh. Abidov, O. Qudratov 3. Forum oʻtkaziladigan hududda muhandislik-kommunikatsiya tarmoqlarini soz holatga keltirish va ularning uzluksiz ishlashini taʼminlash, shu jumladan, tungi yoritish chiroqlari ustunlarini tartibga keltirish. 2023-yil iyul-avgust Fargʻona viloyati hokimligi, “Oʻzsuvtaʼminot” AJ, “Hududiy elektr tarmoqlari” AJ, “Hududgaztaʼminot” AJ 3. Forum ishtirokchilarini mehmonxona bilan taʼminlash. 1. Rishton tumani va unga chegaradosh tuman (shahar)larda mavjud mehmonxonalardagi oʻrinlar sonini xatlovdan oʻtkazish. 2023-yil aprel Fargʻona viloyati hokimligi, Turizm va madaniy meros vazirligi, vazirliklar va idoralar A. Abduhakimov, O. Qudratov 2. Mehmonxonalarda mehmonlarni qabul qilish imkoniyati yetarli boʻlmagan taqdirda, Rishton tumaniga qoʻshni boʻlgan tuman (shahar) hududlaridagi mehmonxonalardan qoʻshimcha joy zaxiralari shakllantirish. 2023-yil davomida 4. Forumni tashkil etish va oʻtkazish boʻyicha targʻibot ishlarini tashkil etish. 1. Forum dasturini II Xalqaro hunarmandchilik festivali dasturi asosida ishlab chiqish. 2023-yil aprel “Hunarmand” uyushmasi, Madaniyat vazirligi, Turizm va madaniy meros vazirligi, Savdo-sanoat palatasi, Fargʻona viloyati hokimligi, Oʻzbekiston Milliy teleradiokompaniyasi A. Abduhakimov, O. Qudratov, D. Xolmurodov, F. Ruziyev 2. Dasturni turistik tashkilotlarga taqdim etish hamda Internet jahon axborot tarmogʻi va ijtimoiy tarmoqlarga keng joylashtirish orqali targʻib qilish. 2023-yil may 5. Esdalik buyumlarini tayyorlash. 1. Forumni targʻib etuvchi esdalik buyumlari va bosma mahsulotlar (brendbuk, pamflet, buklet va boshqalar) tayyorlash. 2. Esdalik buyumlari va bosma mahsulotlar (brendbuk, pamflet, buklet va boshqalar) eskizlarini yaratish boʻyicha ijodkorlarni shartnoma asosida jalb etish choralarini koʻrish. 2023-yil fevral “Hunarmand” uyushmasi, Savdo-sanoat palatasi, Badiiy akademiya, Turizm va madaniy meros vazirligi A. Abduhakimov, F. Ruziyev, O. Qudratov, D. Xolmurodov 6. Rishton tumanida umumiy ovqatlanish xizmatlari toʻlaqonli koʻrsatilishini taʼminlash. 1. Forum davomida Rishton tumanidagi mavjud umumiy ovqatlanish tashkilotlarining mehmonlarni qamrab olish imkoniyatlarini oʻrganib chiqish. 2023-yil aprel Fargʻona viloyati hokimligi, vazirliklar va idoralar A. Abduhakimov, O. Qudratov, Sh. Abidov 2. Zaruratga koʻra yangi kafe va restoranlar tashkil qilish choralarini koʻrish. 2023-yil aprel — avgust 3. Zamon talablari asosida milliy uslubdagi umumiy ovqatlanish xizmatlari koʻrsatilishini taʼminlash. Forum oʻtkaziladigan kunlari 7. Yoʻlovchi tashish xizmati koʻrsatilishini tashkil etish. 1. Rishton tumanidagi barcha taksi xizmati koʻrsatuvchi tashkilotlarni xatlovdan oʻtkazish, ularning texnik tayyorgarlik holatini oʻrganib chiqish. 2023-yil may Fargʻona viloyati hokimligi, Transport vazirligi A. Ramatov, Sh. Abidov, O. Qudratov 2. Zaruratga koʻra Fargʻona viloyatining boshqa hududlaridan Rishton tumaniga taksi xizmati koʻrsatuvchi subyektlarni shartnoma asosida jalb qilish. Forum oʻtkaziladigan kunlari 3. Tashabbuskorlarning taklifiga binoan ularga yoʻlovchi tashish transportlarini imtiyozli shartlarda sotib olishga (shu jumladan, kredit, lizing asosida) koʻmaklashish. 2023-yil davomida 8. Mahalliy temir yoʻl vokzallari va aeroportlarda mehmonlarni munosib kutib olish va kuzatish. 1. Xorijdan tashrif buyuradigan Forum ishtirokchilarini mahalliy temir yoʻl vokzallari va aeroportlarda kutib olish, kuzatish boʻyicha maxsus shtablar tashkil qilish. Shtablar faoliyati bilan bogʻliq barcha xarajatlarni belgilangan tartibda moliyalashtirish. 2. Mehmonlarni kutib olish joylarida Forum toʻgʻrisidagi maʼlumotnomalar qayd etilgan stendlar oʻrnatish. 3. Forum kunlari Toshkent shahridan Qoʻqon hamda Fargʻona shaharlariga harakatlanuvchi Forum ishtirokchilari uchun yoʻlovchi poyezdlarida belgilangan tartibda joylar ajratilishi va zarur hollarda qoʻshimcha poyezdlar qoʻyilishini taʼminlash. 4. Forumga moʻljallangan alohida yangi turizm marshrutlarini ishlab chiqish. Forum oʻtkaziladigan kunlari Fargʻona viloyati hokimligi, “Hunarmand” uyushmasi, Turizm va madaniy meros vazirligi, Transport vazirligi, “Oʻzbekiston temir yoʻllari” AJ, “Uzbekistan Airports” AJ, “Uzbekistan Airways” AJ A. Ramatov, Sh. Abidov, O. Qudratov 9. Xavfsizlikni taʼminlash, tez tibbiy yordam koʻrsatishni tashkil etish va favqulodda vaziyatlarning oldini olish. Forum oʻtkazish davrida jamoat tartibini saqlash va jamoat xavfsizligini taʼminlash, tez tibbiy yordam koʻrsatilishini tashkil etish va favqulodda vaziyatlarning oldini olish choralarini koʻrish. Forum oʻtkaziladigan kunlari Ichki ishlar vazirligi, Milliy gvardiya, Sogʻliqni saqlash vazirligi, Favqulodda vaziyatlar vazirligi, Fargʻona viloyati hokimligi X. Berdibayev, M. Vaxobov II. Madaniy-maʼrifiy tadbirlar 10. Forum rasmiy veb-saytini ishlab chiqish va ishga tushirish. 1. Tadbirni yuqori saviyada yoritish maqsadida Forum rasmiy veb-saytini yaratish va unda Forum toʻgʻrisidagi axborotlarni uch tilda (oʻzbek, rus, ingliz tillarda) muntazam yoritib borish. 2. Forumda ishtirok etishni istagan xorijiy davlatlar hunarmandlarining ushbu sayt orqali onlayn tarzda ariza topshirishlari va roʻyxatdan oʻtishlari uchun imkoniyat yaratish. 2023-yil fevral — sentabr “Hunarmand” uyushmasi, Savdo-sanoat palatasi, Fargʻona viloyati hokimligi A. Abduhakimov, O. Qudratov, D. Xolmurodov, F. Ruziyev 11. Mahalliy hamda xorijiy ommaviy axborot vositalarida Forumni muntazam yoritib borish. 1. Forum doirasida oʻtkaziladigan tadbirlar, uning maqsadi va vazifalarini mahalliy va xorijiy ommaviy axborot vositalarida muntazam yoritish boʻyicha media-reja ishlab chiqish va tasdiqlash. 2023-yil may Fargʻona viloyati hokimligi, Axborot va ommaviy kommunikatsiya agentligi, Oʻzbekiston Milliy axborot agentligi, “Dunyo” axborot agentligi, Oʻzbekiston Milliy teleradiokompaniyasi, Savdo-sanoat palatasi, “Hunarmand” uyushmasi, Tashqi ishlar vazirligi, Turizm va madaniy meros vazirligi, vazirliklar va idoralar A. Abduxakimov, O. Qudratov, Sh. Abidov, D. Xolmurodov, F. Ruziyev 2. Forumni targʻib etuvchi kamida 3 ta (oʻzbek, rus va ingliz tillarida) reklama roliklarini tayyorlash, markaziy va barcha mahalliy telekanallarda muntazam namoyish qilish. 2023-yil iyun 3. Oʻzbekiston Respublikasining xorijiy davlatlardagi elchixonalari va konsullik idoralarini Forumni targʻib qiluvchi foto va videomateriallar bilan taʼminlash, shuningdek, xorijiy ommaviy axborot vositalari orqali sayyohlar hamda hunarmandlarni Forumda ishtirok etishga undovchi targʻibot materiallarini namoyish etish. 2023-yil davomida 4. Forumni xorijlik sayyohlar ekskursiya marshrutiga kiritish. 12. Forumda milliy hunarmandchilik namunalarining keng taqdimotini tashkil qilish uchun shart-sharoitlar yaratish. 1. Har bir hududning oʻziga xos milliy kulolchiligini aks ettiruvchi koʻrgazmali joylarni tayyorlash. 2023-yil avgust Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, “Hunarmand” uyushmasi,Savdo-sanoat palatasi, Badiiy akademiya A. Abduhakimov, Sh. Abidov, O. Qudratov, D. Xolmurodov 2. Respublikaning barcha hududlarida faoliyat olib boruvchi kulollar ishtirokini taʼminlash. Forum kunlari 3. Forum uchun ajratilgan maydon hududida Forum ishtirokchilari uchun mahorat darslari oʻtkazish. 2023-yil mart, may, avgust 13. Xorijlik mehmonlarni Oʻzbekistonning tarixiy, madaniy va maʼrifiy hayoti bilan tanishtirish. 1. Forumning xorijlik ishtirokchilari va mehmonlarini shaharning tarixiy obidalari va diqqatga sazovor joylari bilan yaqindan tanishtirish maqsadida ekskursiya marshrutini ishlab chiqish. 2023-yil iyul Turizm va madaniy meros vazirligi, “Hunarmand” uyushmasi A. Abduxakimov, O. Qudratov, Sh. Abidov 2. Ekskursiya marshrutiga kiritilgan joylarni belgilangan tarzda obodonlashtirish, taʼmirlash hamda mehmonlarni qabul qilish uchun shay holatga keltirish. 2023-yil avgust Fargʻona viloyati hokimligi 3. Oʻzbek xalqining tarixi va madaniy hayoti, hunarmandlar turmush tarzini oʻzida aks ettiruvchi teatrlashtirilgan ochilish va yopilish marosimlari, konsert dasturlari ssenariysini tayyorlash. 2023-yil iyul Madaniyat vazirligi, Oʻzbekiston Yozuvchilar uyushmasi 4. Sahnalashtirish jarayonlariga tajribali rejissorlar, yozuvchi va shoirlar, teatr namoyandalari, sanʼat va madaniyat arboblarini jalb etish. 14. “Wi-Fi” hududlarini tashkil etish. Tashkiliy qoʻmitaning murojaatiga asosan Forum oʻtkaziladigan hududlarda belgilangan tartibda Wi-Fi nuqtalarini tashkil etish choralarini koʻrish. Forum oʻtkaziladigan kunlari Axborot texnologiyalari va kommunikatsiyalarini rivojlantirish vazirligi, Fargʻona viloyati hokimligi Sh. Rajabbayev, F. Ruziyev III. Forum tadbirlarini moliyalashtirish 15. Forumni tashkil etish va oʻtkazish bilan bogʻliq chora-tadbirlarni moliyalashtirish. 1. II Xalqaro hunarmandchilik festivali xarajatlari smetasini ishlab chiqish doirasida Forum xarajatlarini hisoblab chiqish va tasdiqlash uchun Vazirlar Mahkamasiga kiritish. 2023-yil fevral Fargʻona viloyati hokimligi, “Hunarmand” uyushmasi, Savdo-sanoat palatasi, Moliya vazirligi, Iqtisodiy taraqqiyot va kambagʻallikni qisqartirish vazirligi, vazirliklar va idoralar A. Abduhakimov, Sh. Abidov, F. Ruziyev, O. Qudratov, D. Xolmurodov 2. Tasdiqlangan smeta xarajatlari asosidagi mablagʻlarni Forum boshlanmasdan oldin toʻlab berish choralarini koʻrish. 2023-yil aprel 3. Muayyan tadbirlarni moliyalashtirishga davlat-xususiy sheriklik shartlarida tashabbuskor tadbirkorlik subyektlarini belgilangan tartibda keng jalb qilish. 2023-yil davomida